VAARDIG VIR DIE LEWE 1: HANDHAWING VAN MY EMOSIONELE BORREL - WHEN LIFE HURTS
Heelword gebeur die beste wanneer 'n mens jouself in 'n veilige omgewing bevind. Reik uit, soek hulp.
VAARDIG VIR DIE LEWE 1: HANDHAWING VAN MY EMOSIONELE BORREL
Ek gebruik die prentjie hier onder om dit vir my kliënte te verduidelik. Maak gerus jou oë toe en visualiseer ŉ denkbeeldige borrel rondom jouself, dit strek so wyd soos wat jy jou arms weerskante van jou lyf kan uitstrek. Visualiseer nou dat die mense in jou lewe ook so ŉ borrel rondom hulle het.
Arbeidsterapeute praat van ŉ proprioseptiewe ruimte wat ons oriënteer ten opsigte van ander voorwerpe in ons omgewing. Yogi’s praat van ŉ energieveld rondom ons wat hulle ŉ Aura noem.
ONS MOET VIR ONSSELF ŉ EMOSIONELE BORREL (GRENS) SKEP.
WAT IS DIE DOEL VAN ‘N EMOSIONELE BORREL?
OM ONS BY ONS EIE BESIGHEID en EMOSIONELE STUFF TE BEPAAL. ŉ Mens raak maklik ontsteld ook ander se optrede en hulle emosionele uitings. Die werklikheid is dat jy net verantwoordelikheid vir jou eie optrede kan en hoef te neem. Jy hoef nie ander se emosies (kwaad, hartseer, vrees) is jou borrel te akkommodeer nie. “JY KAN NET VERANTWOORDELIKHEID VIR JOU EIE OPTREDE EN EMOSIES NEEM”
OM ‘n RUIMTE TE SKEP WAARBINNE JY JOU EIE EMOSIES KAN DEURWERK SODAT ANDER VEILIG KAN BLY. Visualiseer hoe jy die emosie buite jou liggaam maar veilig binne in jou emosionele borrel hanteer. Jy kan dan bietjie afstand kry en uitklaar waarom die emosie jou kom besoek het en wat sy boodskap is Dit keer dat die emosie handuitruk en ander mense se borrel ontwrig.
KOM ONS GEBRUIK ŉ PRAKTIESE VOORBEELD.
As onderwyseres kom die praktyk van ŉ persoonlike borrel my handig te pas. Dit gebeur gereeld in die klaskamer dat ŉ kind ontsteld raak; bv. wanneer hulle, hulle toetsuitslae terugkry en nie hou van die punt wat hulle gekry het nie. Dit kan gepaard gaan met verbale aanvalle na my as onderwyser se kant toe.
STAP 1 – Ek neem nie verantwoordelikheid vir die kind se emosies nie, ek laat dit nie in my borrel toe nie. Terselfdertyd gun ek hom sy ontsteltenis omdat hy swak punte gekry het.* Voorheen sou ek redelik ontsteld geraak het oor die onredelike aanklagte teen my, dan sou kwaad by my kom kuier het omdat ek my integriteit as onderwyser probeer beskerm. Dit sou my dan onveilig laat voel het en ek sou waarskynlik wou terugkap (die blaam wou verskuif) met aantygings oor die hoeveelheid wat die kind studeer het.
Ek weet egter nou dat net verantwoordelikheid neem vir my eie optrede in die situasie. Ek kan kies om kalm te bly omdat ek verstaan dat die kind se ontsteltenis sy ontsteltenis is en niks met my te doen het nie.
STAP 2: Indien ek dit nie regkry om die kind se emosies buite my borrel te hou nie, dan mote ek die situasie verlaat en op ŉ veilige plek (binne in my eie borrel) met die emosies gaan werk.
- HOU HIERDIE BLAD DOP VIR VAARDIGHEDE OM BINNE IN JOU BORREL MET MOEILIKE EMOSIES TE WERK –
*EK herinner my leerders gereeld aan die emosionele borrel, maar die oomblik van ontsteltenis is nie die tyd om met ŉ leerder daaroor te probeer redeneer nie.